[pic] | EUROOPAN YHTEISÖJEN KOMISSIO |

Bryssel 27.3.2006

KOM(2006) 140 lopullinen

KOMISSION TIEDONANTO NEUVOSTOLLE JA EUROOPAN PARLAMENTILLE

Energy Star -ohjelman täytäntöönpanosta Euroopan yhteisössä vuosina 2001–2005

KOMISSION TIEDONANTO NEUVOSTOLLE JA EUROOPAN PARLAMENTILLE

Energy Star -ohjelman täytäntöönpanosta Euroopan yhteisössä vuosina 2001–2005

1. Johdanto

Toimistolaitteet, kuten tietokoneet, tulostimet ja kopiokoneet, kuluttavat merkittävän osan palvelusektorin ja kotitalouksien käyttämästä sähköstä Euroopan unionissa. Niiden osuus sähkönkulutuksesta on kasvamassa, koska tieto- ja viestintäteknologian ja erityisesti toimistolaitteiden käyttö yleistyy nopeasti yhteiskunnan kaikilla aloilla ja niiden suorituskyky paranee jatkuvasti.

Koska toimistolaitteilla käydään maailmanlaajuista kauppaa, joulukuussa 2000 allekirjoitettiin ”Amerikan yhdysvaltain hallituksen ja Euroopan yhteisön sopimus toimistolaitteiden energiatehokkuutta osoittavia merkintöjä koskevien ohjelmien yhteensovittamisesta”[1]. Tavoitteena oli koordinoida energiatehokkaiden toimistolaitteiden merkintäohjelmia näiden tuotteiden molemmilla päämarkkinoilla. Muutkin merkittävät kauppakumppanit toteuttavat Yhdysvaltojen ympäristönsuojeluviraston (EPA) Energy Star -ohjelmaa eri puolilla maailmaa. Sopimuksen tarkoituksena on edistää kansainvälistä toimistolaitekauppaa helpottamalla markkinatoimijoiden osallistumista Energy Star -ohjelmaan. Sopimuksen voimassaolo päättyy kesäkuussa 2006.

Sopimuksen perusteella Yhdysvaltojen ympäristönsuojeluvirasto ja Euroopan komissio hallinnoivat yhdessä toimistolaitteita koskevaa Energy Star -ohjelmaa. Ohjelma on pantu EU:ssa täytäntöön kahdella säädöksellä, jotka ovat Amerikan yhdysvaltojen hallituksen ja Euroopan yhteisön välisen toimistolaitteiden energiatehokkuutta osoittavia merkintöjä koskevien ohjelmien yhteensovittamista koskevan sopimuksen tekemisestä yhteisön puolesta 8 päivänä huhtikuuta 2003 tehty neuvoston päätös 2003/269/EY[2] ja toimistolaitteiden energiatehokkuutta osoittavia merkintöjä koskevasta yhteisön ohjelmasta 6 päivänä marraskuuta 2001 annettu Euroopan parlamentin ja neuvoston asetus (EY) N:o 2422/2001[3].

Energy Star -ohjelmassa edistetään toimistolaitteiden energiatehokkuutta koordinoimalla toimistolaitteiden merkintäohjelmia Yhdysvalloissa ja EU:ssa. Ohjelma antaa toimistolaitteiden valmistajille mahdollisuuden rekisteröidä vapaaehtoisesti tuotteet, jotka täyttävät tietyt ohjelmassa määritellyt energiatehokkuusvaatimukset, sekä käyttää Energy Star -merkkiä ja/tai -tunnusta markkinointitarkoituksiin. Lisäksi ohjelmassa luodaan ja otetaan käyttöön keinoja, joilla voidaan edistää energiatehokkaiden toimistolaitteiden käyttöä sekä lisätä markkinoiden avoimuutta ja käyttäjien tietoisuutta energiatehokkuudesta. Perimmäisenä tavoitteena on kannustaa ja tukea sisäänostajia ja kuluttajia hankkimaan energiatehokkaita laitteita ja käyttämään niitä tehokkaasti.

Komissiolle annettiin tehtäväksi panna ohjelma täytäntöön hallintoyksikkönä Euroopan yhteisön Energy Star -lautakunnan avustuksella. Lautakunta toimii neuvoa-antavana elimenä (Euroopan yhteisön Energy Star -lautakunnan perustamisesta 11 päivänä maaliskuuta 2003 tehty komission päätös[4]). Komissio on yhteistyössä lautakunnan kanssa toteuttanut toimia, joilla on pyritty uudistamaan Energy Star -tunnuksen käyttöön oikeutettuja tuotteita koskevia teknisiä vaatimuksia, sekä rekisteröinyt tällaisia tuotteita, edistänyt niiden käyttöä ja tiedottanut yleisölle toimistolaitteiden tehokkaasta käytöstä. Tässä kertomuksessa esitetään yleiskatsaus näihin toimiin:

- Luvussa 2 käsitellään teknisten vaatimusten uudistamisen nykyistä vaihetta.

- Luvussa 3 luodaan yleiskatsaus Energy Star -ohjelman edistämistoimiin.

- Luvussa 4 esitetään tiivistelmä Energy Star -lautakunnassa käytyjen keskustelujen tuloksista sekä kokemuksista, joita on saatu Energy Star -ohjelman toteutuksesta EU:ssa vuosina 2001–2005.

- Luvussa 5 esitetään komission päätelmät, joissa käsitellään sopimuksen mahdollista uusimista Energy Star -lautakunnan ja Yhdysvaltojen ympäristönsuojeluviraston kuulemisen jälkeen.

2. Teknisten vaatimusten uudistamisen nykytilanne

Energy Star -ohjelman tavoitteena on optimoida toimistolaitteiden energiankulutus. Tämän tavoitteen saavuttamiseksi Energy Star -tunnuksen käyttöön oikeutettuja tuotteita koskevien teknisten vaatimusten olisi oltava luonteeltaan dynaamisia, jotta ne olisivat teknologian nopean kehityksen ja niiden markkinamuutosten mukaisia, joita Energy Star -ohjelma on itse saanut aikaan.

Energy Star -sopimuksessa painopiste on ollut lepotilaa eli sitä tilaa koskevissa teknisissä vaatimuksissa, johon tällaisella ominaisuudella varustettu laite siirtyy oltuaan jonkin aikaa käyttämättömänä, jotta virrankulutus olisi vähäisempää. Vaikka näitä vaatimuksia tarvitaan edelleenkin, ne käsittävät vain yhden osan toimistolaitteiden energiankulutuksesta. Aktiivisessa tilassa tapahtuvan energiankulutuksen merkitys kasvaa, kun markkinoille tuodaan entistä tehokkaampia laitteita. Lisäksi muun muassa Internetin ja viestintäsovellusten käytön lisääntyminen voi merkitä sitä, että laitteet jäävät pitemmäksi aikaa aktiiviseen tilaan. Näiden seikkojen vuoksi aktiivinen tila vaikuttaa yhä enemmän virran kokonaiskulutukseen.

Jotta sopimuksessa asetetut vanhentuneet tekniset vaatimukset voitaisiin mukauttaa teknologian viimeaikaiseen kehitykseen ja muuttuviin käyttötapoihin, komissio on eräiden jäsenvaltioiden ja sidosryhmien avustuksella osallistunut aktiivisesti tietokonenäyttöjä, tietokoneita ja kuvantamislaitteita koskevien teknisten vaatimusten tarkistamiseen. Tätä varten on järjestetty useita Energy Star -lautakunnan sekä teknisten asiantuntijoiden muodostaman alaryhmän kokouksia. Hallintoyksiköt ovat hyväksyneet niiden tulokset ja käyttäneet niitä. Komissio katsoo, että eurooppalaiset asiantuntijat antavat merkittävän panoksen johdonmukaisten ja tiukkojen teknisten vaatimusten kehittämiseen.

Tietokonenäytöt

Tietokonenäyttöjä koskevien teknisten vaatimusten tarkistaminen saatiin päätökseen vuonna 2004. Ohjelman eurooppalaiset osanottajat osallistuivat rakentavalla tavalla tarkistusprosessiin. Tietokonenäyttöjä koskevat uudet tekniset vaatimukset sisältävät toisin kuin aiemmin voimassa olleet vaatimukset säännöksiä, jotka koskevat energiankulutusta aktiivisessa tilassa, eikä niissä sallita aiempien vaatimusten mukaisten laitteiden vapauttamista uusista vaatimuksista. Tason 1 vaatimukset tulivat voimaan 1. tammikuuta 2005. Vielä tiukempia tason 2 vaatimuksia sovelletaan 1. tammikuuta 2006 alkaen.

Tietokoneet

Tietokoneita koskevia teknisiä vaatimuksia tarkistetaan parhaillaan. Energy Star -lautakunnan teknisen alaryhmän kokouksissa 15. helmikuuta ja 26. toukokuuta 2005 eurooppalaiset asiantuntijat ja sidosryhmät keskustelivat siitä, miten tietokoneita koskevien vaatimusten uudistamista tulisi jatkaa. EY:n asiantuntijat ovat tukeneet Yhdysvaltojen ympäristönsuojeluvirastoa sen laatiessa puiteasiakirjaa, jossa määritellään tarkistettujen teknisten vaatimusten soveltamisala. Seuraavana vaiheena on energiankulutustasojen määrittely. Parhaillaan kerätään ja analysoidaan tietoja erityisesti siitä, miten energiankulutustasot tulisi määritellä laitteiden eri tiloja varten. Teknisten vaatimusten tarkistaminen aiotaan saada päätökseen vuoden 2006 toisen neljänneksen aikana. Tietokoneita koskevat tason 1 tarkistetut vaatimukset on tarkoitus ottaa käyttöön 1. tammikuuta 2007.

Kuvantamislaitteet

Kuvantamislaitteita (kuten kopiokoneita, tulostimia ja monikäyttölaitteita) koskevia teknisiä vaatimuksia tarkistetaan parhaillaan. Energy Star -lautakunnan tekninen alaryhmä kokoontui 15. helmikuuta ja 26. toukokuuta 2005. EY:n asiantuntijat ovat avustaneet Yhdysvaltojen ympäristönsuojeluvirastoa kehittämään ”toimintatilan” ja ”tyypillisen energiankulutuksen” testausmenettelyt, joiden avulla määritetään laitteen energiankulutus. Testiolosuhteet on jo määritetty. Parhaillaan kerätään ja analysoidaan tietoja, joiden pohjalta voidaan määritellä energiankulutusvaatimukset soveltamalla uusia testiolosuhteita. Teknisten vaatimusten tarkistaminen aiotaan saada päätökseen vuoden 2006 toisen neljänneksen aikana. Kuvantamislaitteita koskevat tarkistetut tekniset vaatimukset on tarkoitus ottaa käyttöön 1. tammikuuta 2007.

3. TUOTTEIDEN EDISTÄMINEN JA REKISTERÖINTI

Komissio on luonut Internet-portaalin www.eu-energystar.org, joka on ollut verkossa syksystä 2003 alkaen. Sivuston avulla on helpompi saada eri toimijoille räätälöityjä tietoja, kuten ohjeita valmistajien osallistumisesta ohjelmaan, käyttöliittymä tietokantaan, josta voi hakea EU:n markkinoilla olevia Energy Star -tuotteiksi rekisteröityjä tuotteita (ks. jäljempänä), sekä tietoja Energy Star -ohjelman uusimmasta kehityksestä, neuvoja laitteiden oikeista asetuksista ja virranhallinnan käytöstä, kannattavaa energiansäästöä koskevia testitapauksia, energiansäästölaskuri ja teknisiä tietoja virranhallinnan erityispiirteistä ja toiminnasta erilaisissa käyttöjärjestelmissä.

Portaali on myös tärkein väline, jolla yleisö voi saada tietoa ohjelmasta. Siten se varmistaa ohjelmassa toteutettujen toimien avoimuuden. Portaalin kautta voi hakea tietoa muun muassa Energy Star -lautakunnan toiminnasta, tarkistetuista teknisistä vaatimuksista ja vuosittaisen toimintasuunnitelman säännöllisistä päivityksistä.

Portaalia pidetään yllä ja kehitetään edelleen. Jotkin portaalin osat ovat saatavissa yhdellätoista yhteisön kielellä. Päivittäin sivuilla on noin 10 000 käyntiä ja 600 kävijää (vuoden 2005 toisen neljänneksen tilastojen mukaan).

Koska vaatimuksena on raportoida Energy Star -tunnuksella merkittyjen tuotteiden markkinaosuuksista, Euroopan tieto- ja viestintätekniikan alan yhdistys (European Information and Communication Technologies Association, EICTA) on toimittanut viidestä yrityksestä seuraavat tiedot:

Sarake 1: rekisteröityjen mallien prosenttiosuus markkinoilla olevien mallien määrästä, Yhdysvallat mukaan luettuna.

Sarake 2: kaikkien rekisteröityjen mallien prosenttiosuus EU:n markkinoilla olevien mallien määrästä.

Sarake 3: EU:n rekisteröimien mallien prosenttiosuus kaikkien rekisteröityjen mallien määrästä.

Sarake 4: Laitetoimitukset (vaatimusten mukaisten laitteiden kokonaismäärä) / vaatimusten mukaisten laitteiden prosenttiosuus kaikista laitetoimituksista:

Yritys | Sarake 1 | Sarake 2 | Sarake 3 | Sarake 4 |

1 | 98,20 % | 100 % | 96,30 % | 127288 |

2 | 100 % | 100 % | 100 % | /100 % |

3 | 96 % | 96 % | 0 | 5488253/100 % |

4 | 99,50 % | 99,50% | 881764/ |

5 | 60 % | 60 % | /80 % |

(Tilanne kesäkuussa 2005)

Käytettävissä olevista tiedoista voidaan päätellä, että lähes kaikki tietoja toimittaneiden yritysten mallit täyttävät nykyään Energy Star -ohjelman tekniset vaatimukset. Sen vuoksi on erityisen tärkeää, että tekniset vaatimukset uudistetaan nopeasti. Toisaalta on todennäköistä, että jonkin ajan kuluttua suuri osa markkinoilla olevista malleista täyttää uudistetut, tiukennetut vaatimukset. Tämä johtuu lähinnä siitä, että Energy Star -ohjelman teknisiä vaatimuksia käytetään Yhdysvalloissa julkisten hankintojen vaatimuksina. Sen vuoksi on todennäköistä, että tiukkojen teknisten vaatimusten asettaminen johtaa merkittäviin energiansäästöihin.

ENERGY STAR -tietokanta

Komissio on jatkuvasti rekisteröinyt Energy Star -vaatimusten mukaisia tuotteita, joita on myyty Euroopan (Euroopan talousalueen) markkinoilla. Rekisteröinti kuuluu komission vastuualueeseen, koska se toimii ohjelman hallintoyksikkönä EY:ssä ja on hyväksynyt ohjelman laajentamisen koskemaan Euroopan talousaluetta sovittuaan asiasta EFTA-maiden ja Yhdysvaltojen ympäristönsuojeluviraston kanssa. Käyttäjät pääsevät Energy Star -verkkosivuston kautta tietokantaan, joka sisältää rekisteröidyt tuotteet ja valmistajat. EY:n rekisteröimien tuotteiden lisäksi tietokanta sisältää Yhdysvaltojen ympäristönsuojeluviraston rekisteröimät tuotteet, joita myydään EY:n markkinoilla. Ympäristönsuojeluviraston rekisteröimiä malleja koskevat tiedot siirretään komissioon, tarkastetaan ja, jos kyseisiä malleja myydään EY:ssä, julkistetaan EY:n Energy Star -verkkosivustolla. Verkkosivustolla olevaa tietokantaa ja rekisteröityjä yrityksiä ja tuotteita koskevaa luetteloa päivitetään jatkuvasti.

Nykyään tietokanta sisältää tiedot noin 10 000 mallista. EY:n Energy Star -lautakunta on todennut tietokannan olevan tärkeä väline, jolla edistetään markkinoiden avoimuutta. Koska Energy Star -tietokannan tiedot ovat julkisia, jäsenvaltiot voivat käyttää tietokantaa perustana etsiessään erityisen energiatehokkaita tuotteita.

4. VUOSILTA 2001–2005 SAADUT KOKEMUKSET

Komissio perusti sopimusehtojen mukaisesti EY:n Energy Star -lautakunnan, jonka tehtävänä on konsultoida säännöllisesti jäsenvaltioiden ja sidosryhmien edustajia, kuten toimistolaitteiden valmistajia ja niiden yhteenliittymiä, markkinamuutosten asiantuntijoita (jäsenvaltioiden energiavirastoja), ympäristöjärjestöjä (kuten WWF:ää) ja kuluttajajärjestöjä (ANEC:tä). Lisäksi lautakunta on osallistunut aktiivisesti teknisten vaatimusten tarkistamiseen (ks. edellä). Komissio järjesti huhtikuussa 2004 Frankfurt am Mainissa erityisen työkokouksen, johon osallistuivat kaikki tärkeimmät sidosryhmät eri puolilta maailmaa ja jossa keskusteltiin toimistolaitteita koskevan Energy Star -ohjelman yleisistä linjoista. Kokouksen tärkeimmät päätelmät olivat seuraavat:

- Sidosryhmät puoltavat uuden Energy Star -sopimuksen tekemistä Yhdysvaltojen kanssa mutta vaativat samalla, että ohjelma pannaan tehokkaammin täytäntöön EU:ssa. Ennen kaikkea olisi lyhennettävä teknisten vaatimusten päivitysmenettelyä, koska toimistolaiteala on luonteeltaan hyvin innovatiivinen ja tuotekehityssyklit nopeita.

- Yhdysvaltojen ympäristönsuojeluviraston ja Euroopan komission välistä koordinointia olisi parannettava, kun sidosryhmiä kuullaan uusien vaatimusten tarkistamisesta. Tarkistusmenettelyn ohjaamiseen tarvitaan enemmän henkilöresursseja.

- Ohjelman tehokkuus ja uskottavuus riippuu suureksi osaksi siitä, kuinka kunnianhimoisia Energy Star -tuotteita koskevat tekniset vaatimukset ovat. Sen vuoksi sidosryhmät katsovat, että tekniset vaatimukset on periaatteessa asetettava siten, että Energy Star -merkki voidaan myöntää vain noin 25 prosentille markkinoiden senhetkisistä malleista.

- Komissio on pohtinut, miten teknisten vaatimusten tarkistus- ja hyväksymisprosessia voitaisiin lyhentää ja yksinkertaistaa. Periaatteellisista syistä tekniset vaatimukset on edelleen käännettävä yhteisön kielille ja julkaistava EUVL:ssä. Tärkein ehdotettu yksinkertaistus on se, että teknisten vaatimusten päivittämisestä ei enää tarvitsisi kuulla neuvoston erityiskomiteaa ”133”, koska jäsenvaltioiden edustajia kuullaan jo Energy Star -lautakunnan välityksellä ja erityiskomitea käytännössä ainoastaan hyväksyy lautakunnassa olevien jäsenvaltioiden edustajien näkemykset. Lisäksi ehdotetaan nykyiseen asetukseen sisältyvien raportointivelvollisuuksien karsimista, koska monet niistä ovat kohtuuttoman raskaita tähän vapaaehtoiseen järjestelmään.

- Jotta jäsenvaltiot saataisiin vakuuttuneiksi tarkistettujen teknisten vaatimusten tiukkuudesta, mahdolliseen uuteen sopimukseen olisi sisällytettävä määräys, jonka mukaan molemmat hallintoyksiköt (komissio ja Yhdysvaltojen ympäristönsuojeluvirasto) ovat velvollisia määrittelemään vaatimukset sellaisiksi, että vain noin 25 prosenttia markkinoiden senhetkisistä tuotteista on määriteltyjen vaatimusten mukaisia. Tällaisella määräyksellä neuvosto antaisi komissiolle selvät valtuudet teknisten vaatimusten tarkistamiseen, jolloin olisi vielä aiheellisempaa poistaa erityiskomitean ”133” kuulemisvaatimus.

- Lisäksi ehdotetaan, ettei jäsenvaltioita velvoiteta edistämään Energy Star -merkillä varustettujen laitteiden myyntiä. Tätä perustellaan sillä, että Energy Star -merkki on valmistajille tarkoitettu markkinointikeino. Sen vuoksi merkin mainostaminen ja siihen liittyvät kustannukset kuuluvat valmistajille.

- Julkisen Energy Star -tietokannan avulla kuluttajat ja viranomaiset voisivat määritellä haluttuja toimintoja varten optimaaliset energiatehokkuustasot erityisesti julkisten hankintojen yhteydessä.

5. Päätelmät: ehdotus sopimuksen uudistamisesta

Nykyisen sopimuksen voimassaolo päättyy kesäkuussa 2006. Perusteet sopimuksen tekemiseen Yhdysvaltojen kanssa ovat vahvistuneet entisestään 1990-luvun loppuvuosiin verrattuna. Niiden kokemusten perusteella, joita on saatu Energy Star -ohjelman ensimmäiseltä toteutuskaudelta EU:ssa, ehdotetaan EY:n osallistumisen pidentämistä toisella viisivuotiskaudella. Tätä perusteellaan seuraavasti:

- Tehokas energiankäyttö on yksi yhteisön kestävän energiahuollon peruspilareista. Energiatehokkuutta käsittelevässä komission vihreässä kirjassa mainitaan seuraavat seikat tehokkaan energiankäytön tärkeimpinä etuina: Euroopan teollisuuden kilpailukyvyn varmistuminen pienentyneiden energiakustannusten ansiosta, ympäristönsuojelu energiankäytöstä johtuvien hiilidioksidipäästöjen vähenemisen ansiosta, energian toimitusvarmuus, kun energian kysyntä laskee, mikä myös vähentää riippuvuutta energian tuonnista.

- Toimistolaitteet kuluttavat merkittävän osan EY:ssä käytetystä sähköstä. Niiden osuus sähkönkulutuksesta voi kasvaa, kun toiminnot ja suorituskyky (esimerkiksi tietokoneen prosessoriteho) paranevat ja yksityinen ja yrityskäyttö lisääntyy. Sen vuoksi toimistolaitteiden energiatehokkuutta on parannettava edelleen.

- EY:n Energy Star -ohjelmassa voidaan koordinoida toimia, joilla jäsenvaltiot ja yhteisö pyrkivät parantamaan toimistolaitteiden energiatehokkuutta. Koordinoitua lähestymistapaa tarvitaan minimoimaan teollisuuteen ja kauppaan kohdistuvat kielteisen vaikutukset, sillä kansalliset koordinoimattomat vaatimukset aiheuttaisivat toimistolaitteiden valmistajille ja kaupalle ja siten myös ostajille ja käyttäjille lisäkustannuksia.

- Koska toimistolaitteiden markkinat ovat maailmanlaajuiset, energiatehokkuuden optimointiin tähtäävät toimet olisi toteutettava maailmanlaajuisesti toimivien kumppaneiden ja päätöksentekijöiden kanssa. Energy Star -ohjelman puitteissa voidaan koordinoida toimistolaitteiden energiatehokkuuden optimointiin tähtääviä toimia Yhdysvaltojen, Japanin, Korean ja muiden tärkeiden markkinoiden kanssa.

- Energy Star -ohjelma on hyväksytty laajalti valmistajien keskuudessa. Lisäksi sillä on Yhdysvalloissa tärkeä merkitys julkisten hankintojen yhteydessä, koska niissä on noudatettava ohjelman teknisiä vaatimuksia, mikä lisää merkittävästi ohjelman vaikutusta. Jos yhteisössäkin viranomaisia vaadittaisiin suosimaan hankinnoissaan laitteita, jotka ovat energiatehokkuudeltaan vähintään Energia Star -ohjelman teknisten vaatimusten mukaisia, tämä ohjaisi markkinoita vielä enemmän energiatehokkaiden laitteiden suuntaan. Parhaassa tapauksessa tällä olisi se vaikutus, että suuri osa markkinoilla olevista laitteista olisi jonkin ajan kuluttua Energy Star -ohjelman teknisten vaatimusten mukaisia. Ohjelmalla voidaankin saavuttaa merkittäviä energiansäästöjä, jos tekniset vaatimukset ovat riittävän tiukkoja (ne voidaan asettaa esimerkiksi siten, että 25 prosenttia markkinoilla jo olevista laitteista on niiden mukaisia, kuten uudessa sopimusluonnoksessa esitetään).

- Komissio katsoo, että eurooppalaiset asiantuntijat antavat merkittävän panoksen johdonmukaisten ja tiukkojen teknisten vaatimusten kehittämiseen. Koska on todennäköistä, että merkittävä osa markkinoista noudattaa jonkin ajan kuluttua Energy Star -ohjelman teknisiä vaatimuksia, tiukkojen vaatimusten määrittely johtaa toimistolaitealalla merkittävään energiankulutuksen vähenemiseen.

- Komission yksiköt katsovat, että toimistolaitteita koskeva Energy Star -ohjelma on omalta osaltaan parantanut toimistolaitteiden energiatehokkuutta, vaikka sen vaikutukset eivät olekaan kvantifioitavissa. Vielä on kuitenkin olemassa erittäin hyvät mahdollisuudet parantaa näiden laitteiden energiatehokkuutta kustannustehokkaalla tavalla.

- Nopea innovointi ja nopeat tuotekehityssyklit edellyttävät vapaaehtoisten merkintäjärjestelmien kaltaisia erittäin joustavia välineitä, jotka voidaan mukauttaa ripeämmin markkinoiden muutoksiin toimistolaitteiden energiatehokkuuden parantamiseksi. Energy Star -ohjelmaa pidetään direktiivin 92/75/EY mukaisiin pakollisiin energiamerkintöihin verrattuna parempana poliittisena välineenä, jolla yhteisö voi hyödyntää energiansäästömahdollisuuksia. Samalla ohjelma täydentää direktiiviä 2005/32/EY, joka koskee ekologiselle suunnittelulle asetettavia vaatimuksia.

- Energy Star -ohjelmaa ja erityisesti komission sekä Yhdysvaltojen ympäristönsuojeluviraston ylläpitämä tietokantaa voidaan käyttää niiden toimien perustana, joilla kansalliset, alue- ja paikallisviranomaiset pyrkivät edistämään erityisen energiatehokkaiden toimistolaitteiden käyttöä. Ohjelma lisää toimistolaitemarkkinoiden avoimuutta erityisesti toimistolaitteiden energiatehokkuuden osalta. Tämä on edellytyksenä toimille, joilla kuluttajia, palvelusektoria ja julkisista hankinnoista vastaavia viranomaisia motivoidaan ottamaan hankintapäätöksissään huomioon laitteiden energiatehokkuus ja niiden omistamisesta aiheutuvat kokonaiskustannukset, sähkökustannukset mukaan luettuina.

EY:n Energy Star -lautakuntaan kuuluvat osapuolet tukivat 2. joulukuuta 2005 pitämässään kokouksessa tätä arviota ja hyväksyivät sen periaatteen, että Yhdysvaltojen kanssa tehdään uusi sopimus, jota mukautetaan ohjelman ensimmäiseltä kaudelta saatujen kokemusten perusteella.

[1] EYVL L 172, 26.6.2001, s. 3.

[2] EYVL L 99, 17.4.2003, s. 47.

[3] EYVL L 332, 15.12.2001, s. 1.

[4] EYVL L 67, 12.3.2003, s. 22.